SK Úradný vestník Európskej únie C 285/2

Záverečná správa vyšetrovateľav prípade COMP/F/38.645 – Metakryláty

(podľa článkov 15 a 16 rozhodnutia Komisie (2001/462/ES, ESUO) z 23. mája 2001 o pôsobnosti vyšetrovateľov niektorých konaniach vo veci hospodárskej súťaže – Ú. v. ES L 162, 19.6.2001, s. 21)

(2006/C 285/02)

(Text s významom pre EHP)

Návrh rozhodnutia podnietil nasledujúce pripomienky:

Úvod

Predložený prípad vzišiel zo žiadosti o oslobodenie od pokút, ktorú podľa oznámenia o zhovievavosti podala spoločnosť Degussa v súvislosti s kartelom týkajúcim sa metakrylátových produktov, následných inšpekcií, ktoré v marci 2003 vykonala Komisia v prevádzkach spoločností Atofina, Barlo, Degussa a Lucite, ďalších žiadostí o zhovievavosť podaných spoločnosťami Atofina, Lucite a ICI a početných doplňujúcich žiadostí o informácie. Komisia dospela k záveru, že spoločnosti sa pravdepodobne zúčastňovali na porušovaní článku 81 Zmluvy o ES a článku 53 ods. 1 Zmluvy o EHP.

Vyhlásenie o námietkach a prístup k spisu

Vyhlásenie o námietkach bolo zaslané 17. augusta 2005 týmto adresátom:

Degussa AG, Röhm GmbH & Co. KG, Para-Chemie GmbH (súhrnne „Degussa“), BASF AG, ICI Plc, Total SA a Elf Aquitaine SA, Arkema SA, Altuglas International SA, Altumax Europe SAS (súhrnne „Atofina“), Lucite International Ltd, Lucite International UK Ltd (súhrnne „Lucite“), Quinn Barlo Limited, Quinn Plastics NV, Quinn Plastics GmbH, Quinn Plastics SA (súhrnne „Barlo“), Repsol YFP, Repsol Quimica SA Repsol Bronderslev A/S, Repsol Polivar SpA (súhrnne „Repsol“).

Prístup k spisu bol umožnený prostredníctvom CD-ROMu obsahujúceho všetky dokumenty zo spisu Komisie. V spise, ktorý Komisia poskytla, niektoré dokumenty chýbali alebo boli nečitateľné. Tento problém sa však v prípade všetkých strán rýchlo vyriešil, a preto nevyžadoval predĺženie lehoty stanovenej pre odpovede na vyhlásenie o námietkach.

Odpovede strán a ústne vypočutie

Pôvodným konečným termínom pre odpovede na vyhlásenie o námietkach bol pre všetky strany 19. október 2005. Spoločnostiam ICI, Repsol YPF, Repsol Quimica a Lucite bola na požiadanie lehota predĺžená. Odpovede boli doručené v období od 19. októbra 2005 do 4. novembra 2005 (t. j. v rámci stanovenej lehoty).

Spoločnosti ICI, Quinn, Repsol Quimica a Repsol YFP požiadali o ústne vypočutie a všetky ostatné spoločnosti vyjadrili svoj záujem zúčastniť sa na tomto vypočutí. Ústne vypočutie sa uskutočnilo 15. a 16. decembra 2005. Zúčastnili sa ho všetci adresáti vyhlásenia o námietkach.

Spoločnosti Repsol Quimica a Lucite požadovali prístup k odpovediam ostatných adresátov na vyhlásenie o námietkach, tvrdiac, že tieto odpovede obsahujú informácie, ktoré by mohli byť užitočné pre ich obhajobu. Keďže odpovede strán na vyhlásenie o námietkach nie sú súčasťou vyšetrovacieho spisu, útvary Komisie ich žiadosti zamietli. Neskôr som toto stanovisko potvrdila – pri prijímaní rozhodnutia podľa článku 8 mandátu vyšetrovateľa – vo vzťahu k spoločnosti Repsol Quimica. V priebehu vypočutia boli všetky strany uistené o tom, že ak by sa preukázali nové poľahčujúce alebo priťažujúce okolnosti, ktoré by Komisia potom chcela zohľadniť vo svojom konečnom rozhodnutí, dostali by neskôr možnosť vyjadriť sa k týmto dôkazom, čím by ich právo na obhajobu bolo plne dodržané.

Avšak krátko pred ústnym vypočutím bolo všetkým stranám sprístupnené znenie odpovede spoločnosti Degussa, ktoré nemalo dôvernú povahu. Útvary Komisie požiadali spoločnosť Degussa, aby vo svojej odpovedi na vyhlásenie o námietkach objasnila na účely vyšetrovania dva body, ktoré boli pre ostatné strany relevantné. Spoločnosť Degussa poskytla požadované informácie, ktoré boli spolu so znením jej odpovede na vyhlásenie o námietkach, ktoré nemalo dôvernú povahu, oznámené ostatným stranám, aby sa mohli vyjadriť.

Návrh konečného rozhodnutia

Na základe odpovedí strán na vyhlásenie o námietkach a vyjadrení získaných na ústnom vypočutí boli námietky uvedené vo vyhlásení o námietkach v návrhu konečného rozhodnutia upravené. Predovšetkým sa z dôvodu nedostatku dôkazov upustilo od tvrdení týkajúcich sa spoločností Repsol, BASF a Quinn Plastics SA. Preto nie je návrh rozhodnutia určený týmto spoločnostiam.

Po druhé, počet výrobkov, na ktoré sa porušenie práva vzťahovalo, sa znížil na tri: formovacie zmesi z PMMA, tvrdé dosky z PMMA a sanitárne výrobky z PMMA. Pokiaľ ide o MMA, Komisia nezískala dostatočné dôkazy, ktoré by podporili tvrdenia spoločnosti žiadajúcej o oslobodenie od pokút, a preto navrhuje ustúpiť od námietok týkajúcich sa MMA. Okrem toho sa upustilo od námietok proti spoločnostiam Quinn Barlo Ltd, Quinn Plastics NV a Quinn Plastics GmbH vo vzťahu k formovacím zmesiam z PMMA.

Po tretie, dĺžka trvania porušovania práva, pokiaľ ide o rôzne strany, je kratšia ako sa uvádza vo vyhlásení o námietkach.

Návrh rozhodnutia predložený Komisii obsahuje iba námietky, ku ktorým dostali strany možnosť vyjadriť sa.

Vzhľadom na uvedené skutočnosti konštatujem, že právo strán na vypočutie bolo v tomto prípade rešpektované.